Source: http://www.bihon.ro/portarul-slovaciei-la-csm-digi-oradea/1172570
Timestamp: 2018-03-22 04:24:35+00:00

Document:
Portarul Slovaciei, la CSM Digi Oradea - BIHON
Portarul Slovaciei, la CSM Digi Oradea
la	19. septembrie 2012 14:26	 Reactualizat la:	 19. septembrie 2012 14:27
CSM Digi joacă joi în Cupa României cu Steaua şi Crişul
După câteva săptămâni de incertitudine, CSM Digi Oradea şi-a completat lotul cu un nou portar, goal-keaper-ul reprezentativei de polo a Slovaciei, Michal Gogola.
În vârstă de 32 de ani, Gogola a jucat în sezoanele precedente la Akademic Kosice. Echipa orădeană a rămas la un moment dat cu un singur portar, Dorin Creţu, după ce a renunţat la Barát Ferenc, iar negocierile cu Dragoş Stoenescu au eşuat.
„Mă bucur că am reuşit să aducem un portar experimentat, după trei săptămâni de căutări. Îmi pare rău că nu a venit Stoenescu, portarul reprezentativei noastre, dar iată că am izbutit să transferăm tot un portar de echipă naţională, cea a Slovaciei. Gogola este un jucător experimentat, care cred că va fi deosebit de util formaţiei noastre, în special în partidele din Liga Campionilor”, ne-a declarat Florin Birta, preşedintele CSM Oradea. Gogola va veni luni la Oradea şi nu va putea juca pentru CSM Digi în Cupa României, competiţie care începe azi la Târgu Mureş.
Obiectiv, optimile ligii
Referitor la lotul şi obiectivele echipei CSM Digi pentru viitorul sezon, Florin Birta opinează că formaţia va fi mai puternică faţă de cel precedent. „Eu cred că lotul este mai bun faţă de anul trecut. Au plecat Monostori, Baidoc, Császár şi Barát, dar în locul lor au venit un portar de echipă naţională, Gogola, un internaţional român experimentat şi totodată un bun marcator – Alexandru Matei, precum şi o extremă dreaptă, Szabó, care este mai bun decât Császár. Bogdan Câmpianu este şi el un jucător de viitor. Sperăm că echipa va fi mai valoroasă şi va juca mai bine, dar aceasta o vor putea dovedi doar rezultatele”, afirmă preşedintele CSM Oradea. Referitor la obiective, Birta spune că echipa orădeană ar trebui să se califice în optimile de finală ale Ligii Campionilor.
„Trebuie să ne calificăm din faza grupelor preliminare, ceea ce ar însemna că am ajunge printre primele 16 echipe ale Europei. Contează mult şi locul pe care ne vom clasa în grupă, pentru că în faza următoare, echipele de pe locurile unu vor întâlni ocupantele locurilor patru, iar cele de pe locurile doi vor juca în compania celor de pe locurile trei. Ar fi foarte bine să ne situăm pe locul doi sau trei, ceea ce ar însemna că ar trebui să devansăm echipele Vitebsk, Galatasaray, Spandau Berlin sau chiar Szeged”, a afirmat Florin Birta. Pe plan intern, câştigarea Cupei României şi a campionatului nu ar trebui să fie o problemă pentru lotul pe care-l avem”, a conchis Florin Birta.

References: CSM 
 CSM 

CSM 
 CSM 
 CSM 
 CSM 
 CSM 
 CSM